‘R29 miljoen ingesamel op ANC-gholfdag’Leiers van die ANC in Gauteng het meer as R29 miljoen ingesamel vir die party se verkiesingsveldtog tydens ŉ enkele gholfdag, berig die City Press. Volgens die berig was daar ŉ gala-ete en veiling by die Killarney-gholfbaan in Johannesburg gehou en kon diegene wat die dag bygewoon het op eksklusiewe wyne en skilderye deur Rob Kearney bie. ŉ Skildery van Chris Hani het glo vir R60 000 verkoop terwyl skilderye van oudpresident Nelson Mandela vir onderskeidelik R40 000 en R55 000 verkoop het. ŉ Skildery van ŉ glimlaggende president Jacob Zuma het glo vir R100 000 verkoop. ŉ Stel van twee bottels Nelson Mandela-wyn, wat deur ŉ wingerd in Stellenbosch geproduseer is vir die herdenking van Mandela se 95ste verjaardag, is vir R151 000 verkoop. Paul Mashatile, voorsitter van die ANC in Gauteng, het glo aan die einde van die aand aan gaste gesê dat hulle R26 miljoen ingesamel het. City Press sê volgens hulle inligting is daar R29 miljoen ingesamel. Mashatile het gaste aangeraai om in volgende jaar se verkiesing vir die regerende party te stem. “Ek wil nie hê mense moet sê ons sal nie vir die ANC stem omdat hulle nie vir ons besigheid gee nie. Sê vir ons as julle besigheid soek. Die enigste ding is dat as ons vir julle besigheid gee moet julle kan lewer.”